Publication: Magyar Közlöny
Issue: MK-2004-65 (Year: 2004, Number: 65)
Era: 2004-2010
Section: létrehozásáról szóló 17/1996. (III. 8.) OGY határozat mellékletében szereplõ alapító okirat 4.3. pontja].
Paragraph Index: 774

3. Az indítványozó a Magyar Televízió Rt. létrehozásával kapcsolatos anyagi feltételek jogszabályi rendezését vitatja. Ezért a Részvénytársaság megalakulásának szervezeti vonatkozásain túlmenõen figyelembe kell venni a Részvénytársaság gazdálkodásának az átalakulást is befolyásoló szabályozását. Az Mtv. 75. §-a a létrejövõ részvénytársaságok mûködésének anyagi feltételeit ún. vegyes rendszerben állapította meg. A rendszer kialakításánál a törvényjavaslat indokolása szerint az az alapgondolat érvényesült, hogy „a közszolgálati mûsorszolgáltatók gazdaságilag ne legyenek kiszolgáltatva a politikai pártok, a kormány akaratának”. Ez azt jelentette, hogy a részvénytársaságok a fõtevékenységük elõsegítése érdekében vállalkozási tevékenységet végeznek, de a közszolgálati mûsorszolgáltatás fenntartása érdekében a központi költségvetésbõl támogatásban is részesülnek. A részvénytársaságok a költségvetési támogatást nem közvetlenül kapják, hanem a — szintén az Mtv. rendelkezéseivel létrehozott — Mûsorszolgáltatási Alap közvetítésével. Az Mtv. 77. §-ának (3) bekezdése elõírja, hogyan gazdálkodjon a Mûsorszolgáltatási Alap, amely az Mtv. eredeti megoldása alapján, a törvényjavaslat indokolásának kifejezett megállapítása szerint nem része a költségvetésnek, hanem sajátos jogalany. Az Mtv. 77. §-a (1) bekezdésében meghatározott feladatok teljesítése keretében az Alap a költségvetésbõl származó támogatást nyújt a részvénytársaságok mûködéséhez, továbbá több, egyéb forrásból származó pénzzel is gazdálkodik, így például az önkéntes befizetésekkel, pályázati díjakkal. A törvényjavaslat indokolása azonban azt jelzi, 2004/65. szám hogy a Mûsorszolgáltatási Alap nem költségvetésbõl származó forrásai közül „a legjelentõsebb tétel a nagyközönség által fizetendõ készülék-üzembentartási díj. Ez váltja fel a jelenlegi elõfizetõi díjat, amely azonban csak 1997. január 1-jén lép hatályba.” A részvénytársaságok által nyújtandó közszolgálati mûsorszolgáltatás biztosítása érdekében az Alap által adott támogatásoknak a költségvetéstõl független forrásainál is megjelenik a költségvetés szerepe. Ez részben azért szükséges, mert az Mtv. szociális megfontolások alapján a lakosság egyes rétegeit mentesítette az üzembentartási díj fizetése alól. A mentesítés következtében jelentkezõ hiányt költségvetési juttatás pótolja. Másrészt a törvényjavaslat 77. §-ához fûzött indokolás kimondja: „A költségvetés az üzembentartási díj — minden bizonnyal befolyó — 50 százaléka mértékéig vállal fedezetet, és az e fölötti összegekre csak a beszedés mértékének figyelembevételével — mintegy premizálásként — vállal garanciát, azzal, hogy az ötven százalék feletti be nem fizetett összeget a beszedés sikerességének arányában kipótolja.” A gazdálkodásnak ennél a vegyes rendszerénél tehát a költségvetési támogatás több vonatkozásban is szerepet játszik. Megjelenik úgy, mint a mûsorszolgáltatás egyik alapja, továbbá jelentkezik az önálló forrásoknál is. Ez utóbbi körben, a mûsorszolgáltatás anyagi alapját jelentõs részben szolgáló, a költségvetéstõl független üzembentartási díj tekintetében is — részben feltételesen — szerepe van a költségvetési juttatásnak. A költségvetési támogatás meghatározó volt az átalakulás idõszakában azért is, mert míg az Mtv. egésze 1996. február 1-jén lépett hatályba, a mûsorszolgáltató részvénytársaságok megalapításának ezt követõen kellett megtörténnie, az üzembentartási díjra vonatkozó szabályok hatálybalépésének idõpontja azonban csak a részvénytársaságok megalapítását több hónappal követõen, 1997. január 1-je volt.

Source: https://magyarkozlony.hu/hivatalos-lapok/fecbd225521554af21de4f3ab7cb016f6727b633/dokumentumok/67fc39b37b5fee3cafc48b9181252a20d90f08a6/letoltes